Zagreb, 8. lipnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavaka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Darije Najev Jurač,** za davanjem očitovanja Povjerenstva, na 13. sjednici, održanoj 8. lipnja 2018.g., daje sljedeće:

**OČITOVANJE**

 **Obzirom da bi stupanje u poslovni odnos nabave i sufinanciranja sadnog materijala između tijela javne vlasti u kojem dužnosnik obnaša dužnost i poslovnog subjekta u vlasništvu dužnosnika bilo suprotno članku 17. stavku 1. ZSSI-a, obiteljsko poljoprivredno gospodarstvo, čiji je nositelj dužnosnik Ante Mamut, općinski načelnik Općine Marina, ne može stupiti u navedeni poslovni odnos s Općinom Marina na temelju objavljenog javnog poziva u razdoblju u kojem dužnosnik obnaša navedenu dužnost, a temeljem članka 20. stavka 3. ZSSI-a isto ne može niti u razdoblju od 12 mjeseci od dana prestanka obnašanja iste dužnosti.**

Obrazloženje

Zahtjev za davanjem mišljenja Povjerenstva podnijela je Darija Najev Jurač, pročelnica Jedinstvenog upravnog odjela Općine Marina. U knjigama ulazne pošte zahtjev je zaprimljen pod brojem: 711-U-1560-P-178/18-01-3, dana 14 svibnja 2018.g., povodom kojeg se vodi predmet broj P-178/18.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Međutim, iako zahtjev u ovom predmetu nije podnio dužnosnik iz članka 3. ZSSI-a, Povjerenstvo u svrhu provođenja edukacije u pitanjima primjene odredbi ZSSI-a povodom podnesenog zahtjeva daje obrazloženo očitovanje obzirom da se zahtjev za mišljenjem odnosi na dužnosnika iz članka 3.stavka 1. podstavka 43. ZSSI-a.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Ante Mamut, povodom obnašanja dužnosti općinskog načelnika Općine Marina obvezan postupati sukladno odredbama ZSSI-a.

U zahtjevu se u bitnome navodi da je Općina Marina donijela Program potpore poljoprivrednim gospodarstvima za nabavu sadnog materijala na području Općine Marina (2017. – 2020.) koji je objavljen u „Službenom glasniku Općine Marina“ broj 13/17., a na temelju kojeg je objavljen Javni poziv za podnošenje prijava poljoprivrednika za nabavu i sufinanciranje sadnog materijala na području Općine Marina u 2018.g., klasa: 320-01/18-01/07, urbroj: 2184/02-03/03-18-2 od 26. ožujka 2018.g. na službenoj internetskoj stranici Općine i oglasnoj ploči Općine Marina dana 29. ožujka 2018.g.

Nadalje se navodi da prema objavljenom Javnom pozivu pravo na potporu za nabavu sadnog materijala mogu ostvariti poljoprivrednici s područja Općine Marina ako nisu za istu namjenu koristili sredstva iz Državnog proračuna, drugih programa Općine Marina ili drugih izvora financiranja te da ukupni iznos eventualno primljenih potpora istom poljoprivredniku uključujući iznos potpore koji bi mu mogao biti odobren po tom pozivu ne prelazi iznos od 15.000,00 EUR-a, tijekom bilo kojeg razdoblja od tri fiskalne godine sukladno članku 3. Uredbe 1408/2013. Nadalje, prijavitelj moraju imati prebivalište (sjedište), djelatnost i poljoprivrednu proizvodnju na području Općine Marina, podmirene financijske obveze prema Državnom i općinskom proračunu, poljoprivredno zemljište na kojem će se posaditi tražene sadnice upisano u ARCOD sustav te koji prijavitelji namjeravaju zasaditi najmanje 500 loza ili 30 stabala maslina ili drugih voćki na zemljištu najmanje površine 0,1ha (1000m2) s tim da poljoprivredne rudine ne zauzimaju više od 5% površine.

Ističe se da se na javni poziv prijavilo i Obiteljsko poljoprivredno gospodarstvo nositelja Ante Mamuta, Mamuti 3, 21228 Blizna Donja dužnosnika Ante Mamuta, općinskog načelnika Općine Marina koji ispunjava sve uvjete navedene u predmetnom Javnom pozivu. Podnositelj traži mišljenje Povjerenstva je li se dužnosnik u opisanim okolnostima povodom prijave na navedeni Javni poziv nalazi u sukobu interesa odnosno može li Općina Marina sklopiti ugovor o dodjeli bespovratne potpore OPG-u čiji je dužnosnik nositelj.

Zahtjevu prileži Program potpore poljoprivrednim gospodarstvima za nabavu sadnog materijala području Općine (2017. – 2020.) te navedeni Javni poziv za podnošenje prijava poljoprivrednika za nabavu i sufinanciranje sadnog materijala na području Općine Marina u 2018.g. od 26. ožujka 2018.g.

Navedeni Program donijelo je Općinsko vijeće Općine Marina na svojoj 24. sjednici održanoj dana 12. travnja 2017.g. i njime se propisuje način, uvjeti dodjele i visina potpore za Mjeru: Potpora poljoprivrednim gospodarstvima za nabavu sadnog materijala. Člankom 2. Programa navodi se da se potpora dodjeljuje sukladno Uredbi Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru. Člankom 6. Programa propisani su uvjeti koje mora ispunjavati osoba kojoj se dodjeljuju sredstva i kojima ogovaraju uvjeti navedeni u Javnom pozivu, a prema članku 7. potpora se odobrava u visini do 2/3 opravdanih troškova nabave sadnog materijala. Maksimalan iznos potpore po korisniku potpore iznosi 10.000,00 kuna godišnje.

Člankom 9. Programa propisano je da će se Program provoditi temeljem provedbenih akata (Odluke o imenovanju povjerenstva i Javnog poziva) koje će donijeti općinski načelnik sukladno predviđenim proračunskim sredstvima za tekuću godinu. Prema članku 11. Programa po primitku prijave, Jedinstveni upravni odjel Općine Marina iste dostavlja Povjerenstvu imenovanom od strane općinskog načelnika, a koji utvrđuje pravovremenost, potpunost te sukladnost prijave s uvjetima Natječaja.

Sukladno članku 13. Programa posebno povjerenstvo utvrđuje Nacrt Prijedloga Odluke o raspodjeli sredstava koji dostavlja Jedinstvenom upravnom odjelu, radi donošenja Odluke o raspodjeli sredstava koju donosi općinski načelnik. Sukladno Odluci o raspodijeli sredstava s korisnicima programa zaključuje se ugovor o dodjeli bespovratne potpore, ukoliko ista premašuje iznos od 1.000 kuna.

Člankom 4. stavkom 3. ZSSI-a propisano je da se poslovni odnos u smislu tog Zakona odnosi se na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda. Člankom 4. stavkom 4. ZSSI-a propisano je da su poslovni subjekti u smislu tog Zakona i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 2. stavkom 1. Zakona o poljoprivredi („Narodne novine“, broj 30/15.) propisano je da je poljoprivrednik fizička ili pravna osoba ili skupina fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća organizacijske oblike obiteljskog poljoprivrednog gospodarstva (u daljnjem tekstu: OPG), obrta registriranog za obavljanje poljoprivredne djelatnosti, trgovačkog društva ili zadruge registrirane za obavljanje poljoprivredne djelatnosti te drugu pravnu osobu. Stavkom 2. je propisano da je OPG fizička osoba ili skupina fizičkih osoba članova zajedničkog kućanstva, koje obavljaju poljoprivrednu djelatnost na poljoprivrednom gospodarstvu koristeći se vlastitim ili unajmljenim proizvodnim jedinicama.

Povjerenstvo tumači da je OPG poslovni subjekt u smislu članka 4. stavka 4. ZSSI-a te da se zakonska odredba članka 4. stavka 3. ZSSI-a koja propisuje što se smatra poslovnim odnosom odnosi na situaciju stjecanja sredstava od tijela javne vlasti odnosno u konkretnome slučaju na stjecanje potpore za nabavu sadnog materijala na području Općine Marina.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Stavkom 5. istog članka Zakona propisano je da su pravni poslovi, odnosno pravni akti koji su sklopljeni, odnosno doneseni protivno odredbama stavka 1. tog članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta.

Slijedom navedenoga, kako je prema odredbama ZSSI-a i obiteljsko poljoprivredno gospodarstvo poslovni subjekt, a sufinanciranje nabave sadnog materijala smatra se poslovnim odnosom kao drugim oblikom stjecanja sredstava od tijela javne vlasti, OPG čiji je nositelj dužnosnik ne može stupiti u poslovni odnos s Općinom Marina u razdoblju u kojem dužnosnik obnaša dužnost općinskog načelnika Općine Marina kao niti na temelju članka 20. stavka 3. ZSSI-a u razdoblju koje obuhvaća 12 mjeseci od dana prestanka obnašanja dužnosti, jer bi navedeno predstavljalo postupanje suprotno članku 17. stavku 1. ZSSI-a.

Slijedom navedenog, Povjerenstvo je dalo očitovanje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Općina Marina, gđi Dariji Najev Jurač, pročelnici Jedinstvenog upravnog odjela
2. Dužnosniku, elektronička dostava
3. Objava na internetskoj stranici Povjerenstva
4. Pismohrana